ŠIAULIŲ MIESTO SAVIVALDYBĖS TARYBA

SPRENDIMAS

DĖL PRITARIMO VYKDYTI PROJEKTO „ŠIAULIŲ MIESTO AUKŠTABALIO MULTIFUNKCINIO KOMPLEKSO VALDYMO MODELIO ĮGYVENDINIMAS“ PROCEDŪRAS BEI RENGTI STATINIŲ JONO JABLONSKIO G. 16, ŠIAULIUOSE, INVESTICIJŲ PROJEKTĄ

2024 m. spalio 3 d. Nr. T-400

Šiauliai

Vadovaudamasi Lietuvos Respublikos vietos savivaldos įstatymo 15 straipsnio 4 dalimi , Lietuvos Respublikos koncesijų įstatymo 3 straipsnio 10 dalimi, 14 straipsnio 9 dalimi, 17 straipsniu, Viešojo ir privataus sektorių partnerystės projektų rengimo ir įgyvendinimo taisyklių, patvirtintų Lietuvos Respublikos Vyriausybės 2009 m. lapkričio 11 d. nutarimu Nr. 1480 „Dėl viešojo ir privataus sektorių partnerystės“, 27 punktu, Šiaulių miesto savivaldybės taryba nusprendžia:

1. Pritarti, kad būtų vykdomos viešojo ir privataus sektorių partnerystės (toliau – VPSP) projekto „Šiaulių miesto Aukštabalio multifunkcinio komplekso valdymo modelio įgyvendinimas“ (toliau – Projektas), kurio tikslas – užtikrinti kokybišką Šiaulių miesto gyventojų ir lankytojų bendrosios kultūros ugdymą, poilsio ir laisvalaikio organizavimą, rengimo procedūros:

1.1. Projektui taikomas VPSP būdas – koncesija;

1.2. Projekto apimtis ‒ Šiaulių miesto Aukštabalio multifunkcinio komplekso, esančio Jono Jablonskio g. 16, Šiauliuose (toliau ‒ Arena), atnaujinimas (atliekant investicijas) ir Arenos valdymas, administravimas, priežiūra;

1.3. koncesininkui suteikiama teisė atnaujinti Areną, vykdyti komercines veiklas, susijusias su Arenos įveiklinimu, įskaitant renginių organizavimą, patalpų, automobilių stovėjimo aikštelės nuomą (subnuomą), reklaminių plotų nuomą, maitinimo organizavimą.

2. Pritarti, kad būtų rengiamas Arenos investicinis projektas (kartu su partnerystės klausimynu), planuojamas įgyvendinti VPSP būdu, parengus teikiamas viešajai įstaigai Centrinei projektų valdymo agentūrai gauti išvadą dėl šio Projekto tikslingumo ir socialinės-ekonominės naudos.

3. Įpareigoti Šiaulių miesto savivaldybės administraciją parengti visus šiam sprendimui įgyvendinti reikalingus dokumentus ir atlikti visas reikalingas teisės aktuose numatytas procedūras ir veiksmus, susijusius su Projekto įgyvendinimu.

4. Įgalioti Šiaulių miesto savivaldybės administracijos direktorių pasirašyti su šiuo sprendimu susijusius dokumentus.

Šis sprendimas ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose.

Savivaldybės meras	Artūras Visockas